CM योगी आदित्यनाथ ने कहा- जो पहले जमीन कब्जाते थे, आज जान की भीख मांग रहे हैं
उत्तर प्रदेश के मुख्यमंत्री योगी आदित्यनाथ ने गुरुवार को विधानसभा उपचुनाव में प्रचार की शुरुआत की। पहली जनसभा से ही योगी ने अपने आक्रामक अंदाज में विरोधियों पर हमला बोला।
बुलंदशहर/अमरोहा: उत्तर प्रदेश के मुख्यमंत्री योगी आदित्यनाथ ने गुरुवार को विधानसभा उपचुनाव में प्रचार की शुरुआत की। पहली जनसभा से ही योगी ने अपने आक्रामक अंदाज में विरोधियों पर हमला बोला। पिछली सरकारों में कानून व्यवस्था की स्थिति का जिक्र करते हुए योगी ने कहा कि भारतीय जनता पार्टी की सरकार ने पश्चिम यूपी को गुंडों, माफियाओं से मुक्त कराया। उन्होंने कहा, ‘पिछली सरकारों के कार्यकाल में जो गुंडे, बदमाश सत्ता के संरक्षण से व्यापारियों का शोषण करते थे, लोगों की जमीनों पर कब्जा कर लेते थे, वे आज अपनी जान की भीख मांग रहे हैं। इन गुंडे, माफियाओं की अकूत संपत्तियों पर हमने बुल्डोजर चलवाया है।’‘हमने गुंडों की अवैध संपत्तियों पर बुल्डोजर चलवाया है’योगी ने गुरुवार को बुलंदशहर,नौगांवा सादात और टुंडला विधानसभा क्षेत्र में जनसभाएं कीं। मुख्यमंत्री योगी ने प्रदेश अध्यक्ष स्वतंत्र देव सिंह के साथ बुलंदशहर की सदर विधानसभा से उपचुनाव की रैली का आगाज किया। वीरेंद्र सिंह सिरोही को श्रद्धांजलि अर्पित करने के साथ योगी ने अपने भाषण की शुरुआत की तो उत्साहित भीड़ काफी देर तक 'जय श्री राम' और 'योगी..योगी' के नारे लगाती रही। योगी ने कहा, ‘2017 में विधानसभा चुनाव के प्रचार की शुरुआत भी मैंने बुलंदशहर से की थी और कहा था कि भाजपा आएगी तो गुंडाराज खत्म होगा। बेटियों की रक्षा होगी। परिणाम सामने है, सत्ता के संरक्षण में जो गुंडे व्यापारियों का शोषण करते थे, जनता की जमीनों पर कब्जा करते थे और बेखौफ घूमते थे, आज उनके द्वारा हथियाई गई संपत्तियों पर बुल्डोजर चल रहा है।’‘अब कांवड़ यात्रा भी निकलती है और पुष्पवर्षा भी होती है’बुलंदशहर की रैली के मंच से योगी ने कांग्रेस और राहुल गांधी पर सीधा हमला बोला। उन्होंने कहा, ‘कांग्रेस के पूर्व अध्यक्ष पीएफआई के लोगों से मिलने केरल जाते हैं। ये वही पीएफआई है जो देशभर में दंगों की श्रृंखला खड़ी करना चाहती है। जाति के नाम पर राजनीति कर रहे लोग देश को कमजोर कर रहे हैं। ये वही पश्चिम यूपी है, जहां कांवड़ यात्रा नहीं निकलने दी जाती थी और कहा जाता था कि इससे दंगे हो जाएंगे। तब हमने कहा था कि हमारी सरकार आएगी तो कोई दंगा नहीं होगा, दंगा करने वालों को हम ठीक कर देंगे। अब कांवड़ यात्रा भी निकलती है और पुष्पवर्षा भी होती है।’ (IANS)